સહસાવનમાં બાલબ્રહ્મચારી શ્રીનેમિનાથપરમાત્માના દિક્ષા અને કેવલજ્ઞાન કલ્યાણક થયા હતા. સહસાવનને સહસ્ત્રામ્રવન પણ કહેવાય છે, કારણકે અહીં સહસ્ત્ર અર્થાત્ હજારો આંબાના ઘેઘુર વૃક્ષો આવેલા છે. ચારેબાજુ આંબાઓથી ઘેરાયેલા આ સ્થળની રમણિયતા તન – મનને અનેરી શિતળતાનો અનુભવ કરાવે છે. આજે પણ મોરલાના મધુર કીંકાર અને કોયલના ટહૂકારથી ગુંજતી આ ભૂમિ શ્રી નેમિપ્રભુની દીક્ષા અવસરના વૈરાગ્યરસની સુવાસથી મઘમઘાયમાન અને કૈવલ્યલક્ષ્મીની પ્રાપ્તિ બાદ સમવસરણમાં બેસી દેશના આપતા પ્રભુની પાંત્રીસ અતિશય યુક્ત વાણીના શબ્દોથી સદા ગુંજતી રહે છે. આ સહસાવનમાં શ્રી નેમિપ્રભુની દીક્ષાકલ્યાણક અને કેવલજ્ઞાન કલ્યાણકની ભૂમિના સ્થાને પ્રાચીન દેરીઓમાં પ્રભુજીના પગલાં પધરાવેલા છે.